ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

2024 թվականի N -Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2004 ԹՎԱԿԱՆԻ ՄԱՅԻՍԻ 20-Ի N 933-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» օրենքի 33-րդ և 34-րդ հոդվածները՝ Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2004 թվականի մայիսի 20-ի «Վարչական իրավախախտում կատարած, հանցագործության մեջ մեղադրվող, դատապարտված անձանց հաշվառում իրականացնելու և նրանց վերաբերյալ տեղեկություններ տրամադրելու կարգը սահմանելու մասին» N 933-Ն որոշման հավելվածում կատարել հետևյալ լրացումները և փոփոխությունները`

1. 7-րդ կետում «կողմից» բառից առաջ լրացնել «կամ պրոբացիայի ծառայության» բառերով,
2. 13-րդ կետում «քննությունը վարող անձանց» բառերը փոխարինել «վարույթ իրականացնող մարմնի» բառերով,
3. 14-րդ կետի երկու նախադասություններում «կալանավորված անձանց պահելու վայր» բառերը փոխարինել «քրեակատարողական հիմնարկ» բառերով,
4. 15-րդ կետում «պատիժը» բառից հետո լրացնել «կամ կալանավորումը» բառերով,
5. 19-րդ և 26-րդ կետերում հանել «ոստիկանությունը,» բառը,
6. 27-րդ կետի երրորդ պարբերությունում հանել «, ընդ որում, դիմումի վրա ֆիզիկական անձի ստորագրության իսկությունը պետք է վավերացված լինի ոստիկանության համապատասխան տարածքային բաժնի աշխատողի կամ օրենքով նման լիազորություն ունեցող այլ անձի կողմից» բառերը։

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

**Հայաստանի Հանրապետության
վարչապետ Ն. Փաշինյան**

**« »\_\_\_\_\_\_\_\_\_\_\_\_2023թ.**

**ք․ Երևան**

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2004 ԹՎԱԿԱՆԻ ՄԱՅԻՍԻ 20-Ի N 933-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ** **ՆԱԽԱԳԾԻ**

1. **Ընթացիկ իրավիճակը և իրավական ակտերի ընդունման անհրաժեշտությունը.**

ՀՀ կառավարության 2004թ.-ի մայիսի 20-ի N 933-Ն որոշման հավելվածով սահմանվել է վարչական իրավախախտում կատարած, հանցագործության մեջ մեղադրվող, դատապարտված անձանց հաշվառում իրականացնելու և նրանց վերաբերյալ տեղեկություններ տրամադրելու կարգը: Հաշվի առնելով ՀՀ ներքին գործերի նախարարությունում ընթացող բարեփոխումները և այն, որ վարչական իրավախախտում կատարած, հանցագործության մեջ մեղադրվող կամ դատապարտված անձանց հաշվառումը պետք է իրականացնել հնարավորինս ամբողջական՝ տեղեկատվության բոլոր աղբյուրներից ստանալու ու համակարգված վերլուծելու համար, անհրաժեշտություն է առաջացել լրացումներ և փոփոխություններ կատարել նաև ՀՀ կառավարության 2004թ.-ի մայիսի 20-ի N 933-Ն որոշման մեջ: Մասնավորապես, որպես դատապարտյալների մասին տեղեկատվություն լրացնող է նշվել նաև պրոբացիայի ծառայությունը, որն իրականացնում է ազատությունից զրկելու հետ չկապված պատիժների մեծամասնությունը, մասնավորապես՝ տուգանքը, հանրային աշխատանքները, ազատության սահմանափակումը և այլն:

Ներկա քրեադատավարական կարգավորումների համաձայն գոյություն չունեն քննություն վարող անձինք, այլ նախատեսված են վարույթ իրականացնող մարմիններ, որտեղ ինքնավար պաշտոն զբաղեցնող անձինք իրականացնում են նախաքննությունը:

2022թ.-ի հուլիսի 1-ից ուժի մեջ մտած ՀՀ քրեակատարողական օրենսգիրքն էական փոփոխություններ նախատեսեց քրեակատարողական համակարգում, ինչից ելնելով 2023 թ.-ի ապրիլի 13-ի N 543-Ն ՀՀ կառավարության որոշմամբ հաստատվեց ՀՀ արդարադատության նախարարության քրեակատարողական հիմնարկների ներքին կանոնակարգը (այսուհետ՝ Ներքին կանոնակարգ): Ներքին կանոնակարգի 12-րդ կետի համաձայն՝ քրեակատարողական հիմնարկ կալանավորված անձանց և դատապարտյալի ընդունումը կազմակերպվում է կարանտինային բաժանմունքում, ցանկացած ժամին` քրեակատարողական հիմնարկի պատասխանատու հերթապահի կողմից: Հետևաբար, կալանավորված անձանց պահելու վայրն ինքնուրույն ստորաբաժանում չէ, այլ հանդիսանում է քրեակատարողական հիմնարկի մի մասը, իսկ քրեակատարողական հիմնարկը հանդիսանում է մեկ միասնական մարմին: Այն, որ քրեակատարողական հիմնարկը բաղկացած է անվտանգային գոտիներից՝ դատաարտյալների համար, և կալանավորվածներին պահելու վայրից՝ կալանավորված անձանց համար, չի վիճարկվում, սակայն իրավահարաբերությունների մեջ հանդես եկող մարմինը՝ քրեակատարողական հիմնարկն է:

Բացի այդ, գործող իրավակարգավորմամբ սահմանվում է, որ ֆիզիկական անձանց տեղեկությունը տրամադրվում է ոստիկանության տարածքային բաժիններ ներկայացված գրավոր դիմումների համաձայն: Ընդ որում, դիմումի վրա ֆիզիկական անձի ստորագրության իսկությունը պետք է վավերացված լինի ոստիկանության համապատասխան տարածքային բաժնի աշխատողի կամ օրենքով նման լիազորություն ունեցող այլ անձի կողմից։ Նման կարգավորւմը բացառում է ոստիկանության տարածքային բաժիններ էլեկտրոնային եղանակով դիմումի ներկայացումը, ինչը արհեստականորեն բարդացնում է անձին իր դատվածության մասին տեղեկության ստանալու գործընթացը: Նման մոտեցումն անթույալտրելի է, առավել ևս հաշվի առնելով ՀՀ-ում էլեկտրոնային կառավարման զարգացման տեմպերը, ինչից ելնելով նման խոչընդոտ առաջացնող կարգավորումը պետք է ճանաչել ուժը կորցրած:

Նախագծով նաև ապահովվում է միասնական տերմինաբանություն և տեխնիկական վրիպակների շտկում:

1. **Առաջարկվող կարգավորման բնույթը.**

Նախագծով առաջարկվում է հստակեցնել վարչական իրավախախտում կատարած, հանցագործության մեջ մեղադրվող, դատապարտված անձանց հաշվառում իրականացնելու և նրանց վերաբերյալ տեղեկություններ տրամադրելու որոշ հարաբերությունները, ինչպես նաև ապահովվում է այլ իրավական ակտերի հետ միասնական տերմինաբանության կիրառումը:

1. **Նախագծի մշակման գործընթացում ներգրավված ինստիտուտները, անձինք և նրանց դիրքորոշումը.**

Ներիքն գործերի նախարարություն:

4․ **Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները․**

Նախագծի ընդունման դեպքում Հայաստանի Հանրապետության պետական բյուջեի եկամուտների և ծախսերի մասով փոփոխություններ չեն առաջանա:

1. **Կապը ռազմավարական փաստաթղթերի հետ.**

Նախագծի ընդունումը չի բխում ռազմավարական փաստաթղթերից։

6․ **Ակնկալվող արդյունքը.**

Նախագծի ընդունմամբ ակնկալվում է լավարկել վարչական իրավախախտում կատարած, հանցագործության մեջ մեղադրվող, դատապարտված անձանց հաշվառում իրականացնելու և նրանց վերաբերյալ տեղեկություններ տրամադրելու գործընթացը, ինչպես նաև միասնական տերմինաբանություն կիրառել ՀՀ օրենսդրության մեջ: